ગુવાહાટીઃ આસામમાં વસતા નાગરિકોમાં કેટલા નાગરિકો ભારતીય નાગરિકત્વ ધરાવે છે તેને લઈને નેશનલ રજિસ્ટર ઓફ સિટિઝન (એનઆરસી)નો અંતિમ ડ્રાફ્ટ જાહેર કરવામાં આવ્યો હતો, જેના આંકડાઓના કારણે ભારે હોબાળો મચી ગયો હતો અને આ ડ્રાફ્ટમાં જણાવ્યા મુજબ આસામમાં રહેતા નાગરિકોમાંથી 2.9 કરોડ નાગરિકો ભારતીય નાગરિકત્વ ધરાવે છે, બાકીના 40 લાખ ભારતીય નાગરિક નથી. આસામ એકમાત્ર એવું રાજય છે, જેની પાસે નાગરિકોની નોંધણીનું રજિસ્ટર છે. આ રજિસ્ટરમાં ફરી નોંધણી કરવાની પ્રક્રિયા હાથ ધરવામાં આવી હતી. આ માટે 3.29 કરોડ નાગરિકોએ અરજી કરી હતી, જેમાંથી 2.9 કરોડ નાગરિકો જ નાગરિકત્વને લાયક નીકળ્યા હતા. બાકીના 40 લાખ નાગરિકોને ભારતનું નાગરિકત્વ મળી શકે તેમ નથી.